Sanyo M 9930 LU
Sanyo M 9930 LU típusjelű rádió-magnó. Gyártó: Sanyo Electric Co. Ltd., Osaka, Japán.

Sztereó rádió-magnó, amely telepes és hálózati üzemben is használható, beépített hálózati tápegységgel felszerelve. A rádiórész a hosszú-, közép-, rövid- és ultrarövidhullámsávok vételére képes, URH sávon a sztereó vétel is lehetséges. A Magyarországon kereskedelmi forgalomba került példányok URH-sávját OIRT norma szerint hangolták.

A magnórész mechanikája Compact Cassette rendszerű, 2x negyedsávos hangfelvételeket lehet vele készíteni és visszajátszani. Vasoxidos és krómdioxidos szalaggal is használható. Felvétel készítése a beépített elektretmikrofon-párral, a beépített rádiófrekvenciás egységről és külső műsorforrásból lehetséges. A sztereó műsorokat sztereóban rögzíti, a felvételi kivezérlés szabályozása automata áramkörrel történik. Az erősítőrendszer korrekcióját, valamint az előmágnesezés átkapcsolását az a reteszelőkar irányítja, amelyet a krómdioxidos kazetták hátsó éloldali ablaknyílása hoz működésbe.

A felvételi kivezérlés egy Depréz-műszeren látható, azonban kézzel nem lehet szabályozni. Rádióüzemben ugyanez a műszer mint hangolásjelző működik. A felvételi együtthallgatás lehetősége minden műsorforrásnál biztosított, azonban mikrofonfelvételnél az összegerjedés elkerülése végett ki kell kapcsolni. A szalaghosszmérés háromjegyű számlálóval történik, a készülék automata szalagvégkapcsolóval és pillanat-állj üzemmódkapcsolóval is fel van szerelve. Az ún. "Sleep timer" kapcsoló használata esetén a magnó és a rádió együtt kapcsol ki magnófelvétel üzemmódból.

A kisteljesítményű beépített sztereó végerősítője két-két széles sávú és két-két magashangsugárzó hangszórót táplál. A kimenetre külső hangdobozok és fejhallgató is csatlakoztatható. A rádiórész URH sávját Magyarországon áthangolták OIRT norma szerinti vételre, ezért az állomáskeresést megnehezíti a CCIR norma szerinti skálakalibrálás, ami 88...104 MHz-ig terjedő sávot mutat.

Műszaki adatok és minőségi jellemzők

Mechanikai adatok

 Üzemeltetési helyzet: függőleges
 Szalagtárolási rendszer: Compact Cassette
 Rögzíthető sávrendszer: 2 x negyedsáv, sztereó
 Lejátszható sávrendszerek:
 2 x negyedsáv, sztereó
 félsáv, mono
 Felvételi és lejátszási szalagsebesség: 4,76 cm/s ± 2%
 Szalagsebesség-ingadozás: ± 0,4%
 Gyorstekercselési idő C 60 kazettánál: 95 s
 Beépített motor: 1 db, egyenáramú
 Szalaghosszmérés: háromjegyű számlálóval
 Külső méretek: 111 x 265 x 458 mm
 Tömege: 4,7 kg (telepek nélkül)

Hangfrekvenciás átviteli jellemzők

 Használható szalagfajták:
 vasoxidos (Fe2O3)
 krómdioxidos (CrO2)
 Frekvenciaátvitel szalagról mérve:
 80...8000 Hz ± 3 dB (Fe2O3)
 80...10 000 Hz ± 3 dB (CrO2)
 Jel-zaj viszony szalagról mérve, 1 kHz/0 dB jelnél:
 >= 44 dB (CrO2)
 >= 42 dB (Fe2O3)
 Törlési csillapítás 1 kHz/0 dB jelnél:
 >= 60 dB (CrO2)
 >= 64 dB (Fe2O3)
 Szalagról mért harmonikus torzítás, feszültségkimeneten, 333 Hz/0 dB jelnél:
 >= 3,5% (CrO2)
 >= 5,5% (Fe2O3)
 A végerősítő frekvenciaátvitele: 80...10 000 Hz
 A végerősítő harmonikus torzítása: <= 10% (1 kHz/0 dB jelnél)

Üzemi adatok

 Felvételi és lejátszási korrekció:
 3180 + 120 µs (Fe2O3)
 3180 + 70 µs (CrO2)
 Törlő és előmágnesező áram frekvenciája: 60 kHz ± 6 kHz
 Tápegyenfeszültség: 9 V
 Telepkészlet: 6 db 1,5 V-os R 20 góliátelem
 Hálózati tápfeszültség: 220 V, 50 Hz
 Teljesítményfelvétel hálózatból: 15 VA
 Megengedett hálózati feszültségingadozás: ±10 V

Általános adatok

 Hangszínszabályozás:
 100 Hz-en ±8 dB
 10 kHz-en –8 dB
 Hangfrekvenciás bemenetek:
 mikrofon: 2 x 0,6...12 mV/6 kOhm
 feszültség: 2 x 150...1500 mV/2,2 MOhm
 rádió: 2 x 1...20 mV/10 kOhm
 Hangfrekvenciás kimenetek:
 jelfeszültség: 2 x 500 mV/10 kOhm
 fejhallgató: 2 x 1,2 V/8...2000 ohm
 hangszóró: 2 x 4 V/4 ohm
 Hangfrekvenciás kimeneti teljesítmény:
 telepes üzemben:
 2 x 1 W (szinuszos)
 2 x 1,4 W (zenei)
 hálózati üzemben:
 2 x 1,5 W (szinuszos)
 2 x 2 W (zenei)
 Beépített hangszóró:
 2 db 2 W/4 ohm (széles sávú)
 2 db 0,5 W/ 4 ohm (magassugárzó)
 Beépített műszer: 1 db 120 µA-es Deprez-műszer

Rádiófrekvenciás adatok

 Vételi sávok:
 hosszúhullám, 150...350 kHz
 középhullám, 510...1650 kHz
 rövidhullám, 5,95...18 MHz
 URH (OIRT norma), 66...74 MHz
 Vételi érzékenység:
 hosszúhullámon: 1 mV/m
 középhullámon: 1 mV/m
 rövidhullámon: 200 µV/m
 URH-n: 10 µV
 (minden adat 26 dB jel-zaj viszonyra vonatkozik)
 Vételi szelektivitás:
 hosszúhullámon: >= 28 dB
 középhullámon: >= 25 dB
 rövidhullámon: >= 23 dB
 URH-n: >= 35 dB
 Frekvenciaátvitel rádióműsor-vételnél:
 AM sávokon: 100...3000 Hz
 FM sávon: 100...10 000 Hz
 Demodulációs torzítás:
 AM sávokon: <= 2,5%
 FM sávon
 mono vételnél: <= 1,5%
 sztereó vételnél: <= 1,8%

Szolgáltatások

 Automatikus felvételi szintszabályozó
 Sleep-kapcsoló
 Automata szalagvégkapcsoló
 Beépített elektretmikrofon (2 db)

Beépített erősítőelemek

 Tranzisztorok:
 10 db 2 SC 1740 (S)
 1 db 2 SB 187 (R)
 3 db BF 195
 Integrált áramkörök:
 2 db LA 4112
 1 db µPC 1018 C
 1 db HA 11227

Mechanikus beállítási adatok

 A gumigörgő nyomóereje felvétel/lejátszás üzemmódban: 450...650 cN
 A felcsévélő tengelycsonk forgatónyomatéka felvétel/lejátszás üzemmódban: 30...65 cN
 A csévélő tengelycsonkok forgatónyomatéka gyorstekercselésnél: 60...110 cN (mindkét irányban)
 Az automata szalagvégkapcsoló mechanikus érzékelőjének nyomatéka: 30...55 cN
 A hajtómotor fordulatszám-szabályozása: mechanikus centrifugálregulátorral

Áramfelvételi adatok

 Üresjáratban: 65 mA
 Gyorstekercselésnél: 200 mA
 Lejátszás üzemben: 255 mA (közepes hangerőnél)
 Felvételi üzemben: 260 mA
 Felvétel beépített rádióból, közepes monitor hangerőnél: 350 mA
 Rádióműsor-hallgatás, legnagyobb hangerőnél: 300 mA

Elektromos beállítások

 Előmágnesező áram:
 0,8 mA ± 1 mA (Fe2O3)
 1,8 mA ± 1 mA (CrO2)
 Előmágnesező feszültség:
 80 mV ± 10 mV (Fe2O3)
 110 mV ± 10 mV (CrO2)
(az előmágnesező feszültség és áram változtatható taggal nem szabályozható)
 Törlés: egyenáramú
 Törlőfeszültség: 2,6 V ± 0,5 V
 Beépített fejek:
 1 db félsávos törlőfej
 1 db 2 x negyedsávos kombináltfej
(mindkettő lágy permalloyból készült fejmagot tartalmaz)

Rádiófrekvenciás beállítások

 AM középfrekvencia: 460 kHz
 FM középfrekvencia: 10,7 MHz
 Az AM oszcillátorok hangolása: a rádiófrekvenciás adatoknál megadott vételi sávok szélső frekvenciáin
 Az AM modulátorok hangolási pontjai:
 hosszúhullámon: 160 kHz/340 kHz
 középhullámon: 600 kHz/1400 kHz
 rövidhullámon: 7 MHz/18 MHz
 Az FM oszcillátor hangolása: 64 MHz/74 MHz
 Az FM modulátor hangolása: 65 MHz/73 MHz

Források

 Csabai Dániel: Rádió-magnók szervizkönyve I. (Műszaki Könyvkiadó, Budapest, 1984) 144-153. old.

További információk

 Képek a készülékről

Rádió-magnók